***Informacija za medije***

Občina Zreče je pristopila k projektu Sanacija lokalne ceste LC 485051 Padeški vrh – Gorenje – Zg. Zreče – 2. faza v skupni dolžini 450 m. V sklop ureditve LC spada ureditev vozne površine ceste znotraj meje obdelave, ureditev odvajanja meteornih voda, izgradnja podpornih in opornih zidov in delna prestavitev ter zaščita obstoječih podzemnih komunalnih vodov. Meja obdelave obravnavane ceste je 130 m nad uvozom za Lovski dom in do že obnovljenega odseka ceste v letu 2014.



Slika - območje ureditve ceste (smer Gorenje)

Obstoječa cesta je asfaltne izvedbe in široka cca 4,3 m. Predvidi se razširitev ceste na širino 5,0 m. Kjer nova trasa poseže izven območja obstoječe ceste se izvedejo širitve oz. izkopi obstoječih zemeljskih plasti v predvideni količini 2.700 m3.



Slika - območje ureditve ceste (smer Zreče)

Sestava novega zgornjega in spodnjega ustroja ceste je sledeča:

• bitumenski beton, AC 11 surf B50/70 A3 - 4cm

• bitumenski drobljenec, AC 22 base B50/70 A3 - 6cm

• kamniti drobljenec 0/32mm, (tampon) - 30cm

• zmrzlinsko odporen kamniti drobljenec 0/125mm, (posteljica) - 40cm

• nasipna plast kamnitega materiala (sanacija temeljnih tal in razširitve vozišča) - po potrebi

Na podlagi Zakona o javnem naročanju (ZJN-3) smo predhodno izvedli javni razpis za oddajo javnega naročila male vrednosti, ki je bilo objavljeno na Portalu javnih naročil dne 8. 7. 2016. Nato smo z Odločitvijo o oddaji javnega naročila male vrednosti z dne 1. 8. 2016, izbrali izvajalca **ASFALTI PTUJ, d.o.o.,**  kot najugodnejšega ponudnika za izvedbo predmetnega javnega naročila.

Projektno dokumentacijo PZI, št. projekta: 17/16; junij 2016 je izdelalo projektantsko podjetje **GINS, d.o.o., Vojnik**.

Strokovni (gradbeni) nadzor bo izvajalo podjetje **GINS d.o.o., Matjaž Mernik**.

Vrednost pogodbenih del znaša skupaj:

* vrednost del: 136.035,75 EUR
* DDV (22%): 29.927,86 EUR
* vrednost del z DDV: 165.963,61 EUR

Izbrani ponudnik bo moral začeti z deli v 8 dneh po podpisu pogodbe in dela zaključiti najkasneje do 21.10.2016.

Vire za financiranje zagotavljajo:

* Lastna finančna sredstva proračuna Občine Zreče v višini 94.343,61 EUR
* Nepovratna sredstva MGRT na osnovi 23. člena ZFO-1 v višini 71.620,00 EUR

KS Gorenje bo izvedla in za to dodatno zagotovila sredstva za posek grmovja, dreves in razširitev ceste v višini cca. 14.000 EUR.